Виктор Юго
Сеитбено време. Вечер

Превод от френски: Пенчо Симов, 1978

chitanka.info

Мигът преди здрачаване това е.

С възхита наблюдавам как пред мен

остатъкът от светлина сияе

над сетния за днеска труд свещен.

В полето, къпано от полумрака,

окъсан старец още все снове

и във браздите, със десница яка,

засява бъдещите класове.

И силуетът на снагата стара

господствува над тези равнини;

усещам сякаш крепката му вяра,

че ненапразно ще преминат дни.

Пристъпва той из тази жадна почва,

от работата си погълнат цял,

замахва, хвърля зърно, пак започва,

а аз, в мечти унесен, съм се спрял,

догдето сянката над долините

обгръща всичко в плащ от черен дим

и сякаш разпростира до звездите

сеячовия жест неповторим.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.